SURSE: Teodor Meleșcanu și alți disidenți din ALDE iau în calcul înființarea unui nou partid

Teodor Meleșcanu, Grațiela Gavrilescu și alți disidenți din ALDE iau în calcul să înființeze un nou partid, au declarat pentru G4Media.ro surse politice. Cei care s-au rupt de Tăriceanu și au rămas alături de PSD la guvernare au pe masă mai multe opțiuni, două dintre ele fiind înființarea unui partid de la zero sau preluarea unuia dintre multele partide micuțe, au mai declarat sursele citate.

Pe de altă parte, disidenții din ALDE iau în calcul și opțiunea de a rămâne independeți în Parlament sau de a intra în grupurile parlamentare ale PSD, mai ales că premierul Dăncilă a spus public că PSD le-ar putea oferi locuri pe listele de candidați la alegerile viitoare.

Numărul membrilor ALDE care dezavuează decizia liderului Călin Popescu Tăriceanu de rupere a coaliției cu PSD a crescut constant în ultimele săptămâni. Ieri, Daniel Zamfir a anunțat că se va alătura, cel mai probabil, grupului PSD din Senat.

Teodor Meleșcanu, vicepreședinte ALDE, a surprins conducerea partidului în urmă cu trei săptămâni, când a acceptat să fie propunerea PSD pentru șefia Senatului chiar în locul demisionarului Tăriceanu.

Alți trei membri ALDE au acceptat ofertele PSD de a fi numiți miniștri în locul colegilor lor care au demisionat din Executiv: Graţiela Gavrilescu, Ion Cupă şi Alexandru Băişanu. Președintele Iohannis a refuzat însă să îi numească în funcții de ministru.

Teodor Meleșcanu și Grațiela Gavrilescu nu au răspuns apelurilor G4Media.ro până la ora publicării articolului.

Foto: InquamPhotos / George Călin